PIIBEL ARMSAKS
Oleme jõudnud Iiobi raamatu viimase osani. Kuidas lõpeb Iiobi raamat?
Mis on Iiobi viimased sõnad? Millised on Issanda viimased sõnad?
Eelmisel korral rääkisime sellest, et Iiob mõistis, et Jumalal oli plaan.
Loeme viimasest peatükist, kuidas Iiob vastab:
"Mina tean, et sina suudad kõike ja et sinul ei ole ükski asi võimatu."
"Seepärast ma olen jutustanud, millest ma pole aru saanud,
asjadest, mis mulle on imelikud ja mida ma ei mõista."
Iiob tunnistab, et ta on näinud, et Jumalal on plaan.
Et Issand suudab kõike ja et Temale ei ole ükski asi võimatu.
Seda on ta õppinud kannatuste keskel.
Kuigi Jumal pole talle öelnud tema kannatuste põhjust, on Iiob kuidagi
saanud vastuse. Jumal ei öelnud Iiobile kunagi, et Ta vedas kihla
saatanaga Iiobi usu kohta. Seda kuuleb Iiob teiselpool elupiiri.
Aga ta uskus, et leidub tähendus ja plaan, mis on tehtud armastuses.
Iiob tunnistab, et ta on näinud Jumalat. Ta ütles: "Ma olin ainult
kõrvaga kuulnud kuuldusi sinust, aga nüüd on mu silm sind näinud."
Kuidas Iiob nägi Jumalat?
Jumal rääkis temaga tormituules.
Võib öelda, et Iiob nägi Jumalat kõrvadega. Kuuldes Jumala kõnet
ta samal ajal ka nägi Jumalat. Ta jõudis maadlusmatšini Jumalaga.
Ta nägi Jumalat väga lähedalt, kui ta võitles Temaga nagu Jaakob.
Ka meie eludes võib olla nii, et kannatustes saame öelda, et
oleme näinud Jumalat.
Ta on tulnud meile Jaakobi võitluse kannatustes lähemale
ja saanud tuttavamaks.
Ja kuna Iiob nägi Jumalat, siis sai ta öelda:
"Seepärast ma võtan kõik tagasi ning kahetsen põrmus ja tuhas."
Iiob tühistas mõned oma sõnad, aga mitte kõik. Minu arvates ta
võttis tagasi 3 väidet oma kõnedes:
Esiteks väide "Kadugu see päev, mil ma sündisin".
Selle ta võttis tagasi.
Ja veel tühistas ta väite, et Jumal on pahatahtlik kohtunik, kes ei oska
õigel viisil valitseda seda maailma.
Kolmandaks väite, et Jumal käitub temaga hoolimatult või lausa
piinab teda. Selle ta võttis tagasi.
Iiob jäi rahule kannatustega, kuna ta nägi selle taga plaani ja ta
tunnistas, et Jumalal on õigus anda kannatusi lapsele.
Sellega ta rahuldus, kuigi ta ei teadnud kannatuse tähendust.
Loodan kogu südamest, et sina, sõber, võiksid jõuda samale järeldusele.
Iiobi raamatu viimases peatükis räägitakse ka sellest, kellel oli
olnud õigus ja kellel mitte.
Kui Iiob on esitanud need viimased tähelepanekud, siis räägib Issand
veel teemanlasele Eliifasele, sõprade esindajale:
"Mu viha on süttinud põlema sinu vastu ja su mõlema sõbra vastu,
sest teie ei ole rääkinud minu kohta tõtt nagu mu sulane Iiob!"
Seda ütleb Issand kaks korda. "Teie ei ole rääkinud minu kohta tõtt".
Mõelgem, sõbrad püüdsid ju rääkida Jumala poolt! Kui Iiob süüdistas
Jumalat, siis nad püüdsid öelda, et Jumal on õiglane, Ta ei tee valet,
Jumal on hea kohtunik. Ja nüüd ütleb Jumal, et nad pole Tema kohta
tõtt rääkinud! Mida see tähendab?
Sõbrad ei palveta Iiobi raamatus ühtegi korda, nad ei vaja usust
tulenevat õigsust või ohvrit, mille kaudu saab patud andeks.
Nende usus puudub armastus kannatava inimese suhtes.
Teisisõnu, need Iiobi sõbrad usuvad üldist religioosset jumalat, kes on
hea heade inimeste vastu ja paha pahade vastu.
Aga see ei ole Piibli Jumal.
Seepärast ütleb Jumal, et nad ei ole Temast tõtt rääkinud ja et
Iiob on Temast õigesti rääkinud.
Huvitav on see, et esmalt Jumal riidleb Iiobiga, et ta rääkis Temaga
mõistmatute sõnadega ja pärast ütleb, et Iiob rääkis tõtt!
Iiobil oli õigus öelda seda, mida ta ütles, kuigi ta sõnad olid
mõistetamatud ja arusaamatud.
Igal juhul liikus ta Jumala suunas, mitte eemale.
Mis on kannatuste tähendus?
Seda ei öelda Piiblis otse välja, kuid Piibel jutustab kannatustest.
Seal siiski leidub kolm põhjust, miks Iiobile anti need kannatused.
Esimene oli see, et Jumal vedas kihla. Issand tõestas, et maailmas
on üks inimene, kes usub Temasse Tema enese pärast, mitte kingituste
pärast, mida Ta neile annab.
Niiviisi tõi Iiob au Jumala nimele.
Teine tähendus tuleb välja Iiobi sõnades: "Oh, et mu sõnad ometi
kirja pandaks, et need raamatusse kirjutataks, raudsule ja tinaga
uurendataks kaljusse igaveseks ajaks!".
Iiob lootis, et keegi kirjutaks üles tema sõnad, et järeltulevad
põlved teaksid, kellel oli õigus.
Iiobi sõnad kirjutatigi üles ja need on paljusid inimesi lohutanud
nende 4000 aasta jooksul.
Teisisõnu, kannatuste tähendus on seegi, mida see teeb me lähedasele.
Kui sa kannatad, siis su ümber on mitmeid vaatamas, kuidas sa käitud.
Kas siiski uurid Piiblit, käid jumalateenistustel, laulad
vaimulikke laule?
Kui su lapsed näevad sinu käitumist kannatuste keskel, siis nad saavad
suure päranduse.
Kolmas tähendus Iiobi kannatustes on see, et ta oli Jeesuse eelpilt.
Ta sai olla kannatava Issanda sulase eelpilt.
Kui Jeesuse risti juures hüüti, et Jumal ei kohtle niiviisi Temale
meelepärast inimest, siis võime öelda, et nad ei olnud lugenud
Iiobi raamatut.
Tahan veel mõelda sellele, kas Jumal annab meile kannatused
või Ta ainult lubab neid?
Iiobi raamat vastab sellele täiesti selgesti: "Ja tema juurde tulid kõik
ta vennad ja kõik ta õed ja kõik, kes teda enne olid tundnud, ja võtsid
leiba koos temaga ta kojas; ja nad avaldasid temale kaastunnet ja
trööstisid teda selle õnnetuse pärast, mis Issand temale oli lasknud tulla"
Usklikke ju tapetakse usu pärast.
Jeesus ütles: "Eks müüda viis varblast kahe veeringu eest? Ja ükski neist
ei ole unustatud Jumala ees. Isegi teie juuksekarvad on kõik ära loetud.
Ärge kartke, te olete enam väärt kui hulk varblasi!" Isegi juuksed
on loetud, mis veel rääkida sellest, kui keegi meie vastu kurja haub.
Asi on nii, et Jumal ei taha pattu, aga usklik saab sellest hoolimata
võtta vastu kannatused Jumala käest.
Pole õige, et inimene näiteks kiusab teist, aga kui sind
kiusatakse, siis sa saad vastu võidelda, aga tegelikult on see
kannatus Issanda käest.
Jesaja raamatus on kirjas: "Mina valmistan valguse ja loon pimeduse,
mina annan õnne ja toon õnnetuse, mina, Issand, teen seda kõike."
Iiob tunnetas seda ja siis sai ta lepituse ülesande.
Issand ütleb Iiobi sõpradele: "Võtke siis nüüd seitse härjavärssi
ja seitse jäära ning minge mu sulase Iiobi juurde ja ohverdage eneste
eest põletusohver, ja mu sulane Iiob palvetagu teie eest;
sest ma kuulen ainult tema palvet".
Iiob saab lepitusülesande. Tal tuleb nüüd palvetada sõprade eest,
kes ei mõistnud teda üldse.
Jeesuse käsus on tarkus:"Palvetage nende eest, kes teid taga kiusavad"
Mulle tundub, et see on ainus tee kibedusest välja.
Iiob oli tõeliselt vihane, et teda ei mõistetud, vaid riieldi ja
lisati juurde koormaid. Ja seda kõike tegid tema sõbrad!
Ta oli küll vihane, aga palvetas sõprade eest ja Piibel ütleb:
"Ja Issand pööras Iiobi saatuse, kui too palvetas oma sõprade eest"
Sinnani oli ta õnnetu ja kannatav mees ja nüüd Issand pöörab ta
saatuse: ta terveneb, pääseb koju, suhe naisega paraneb ja lapsed
sünnivad - ta saab veel 10 last.
Kindlasti Iiob leinas esimesi 10 last igal oma elupäeval.
Aga järgnevaid lapsi vaadates ta teadis, et neid poleks, kui tal oleks
alles need esimesed kümme.
Jumal tegutseb just nii: kui Ta võtab ühe käega, siis Ta annab
teise käega. Selles olukorras küsime endalt: "Kas ma loobuksin
sellest, mida ma olen õppinud ja saanud kannatuse kaudu?"
Iiob saab teise elu.
Ja Issand õnnistas Iiobi viimast põlve enam kui ta esimest; ja tal
oli lambaid, kitsi, kaameleid ja härgi kaks korda rohkem kui enne.
Lapsi sai ta sama palju kui enne.
"Pärast seda elas Iiob veel sada nelikümmend aastat ja nägi oma lapsi
ja oma laste lapsi neli põlve. Ja Iiob suri, olles vana ja elatanud."
Mõni ütleb, et see on ebareaalne lõpp Iiobi raamatule.
Kas ka meie võime oodata, et nii juhtub ka meiega? Kui arvestada
igavikuga, siis võime just seda loota. Võime öelda, et Issand annab
sajakordselt tagasi selle, mille Ta meilt ära võttis.
Kuna me usklikena teame igavesest elust, siis saame öelda, et meie
elu lõpp on õnnelik. Isegi siis, kui me ei saa terveks ega anta
meile tagasi armsamad, kelled me oleme kaotanud.
Selle surmavarju oru taga ootab meid kahe- ja sajakordne õnn.
Sel viisil saame sobitada Iiobi elu oma ellu.
Kas Iiobi elu oleks olnud hea ilma selle kannatuseta?
Kõige tähtsamad õppetunnid õppis Iiob prügimäel istudes.
Kas see tõde ei kehti ka sinu kohta, mu sõber?
Piiblitunni soomekeelseid materjale Vanast ja Uuest Testamendist
vaata www.ilosanomapiiri.fi
Tõlge: Merle Sibola